José Cura - Életrajz

Az argentin születésű José Cura jóval több, mint operaénekes sztár, hiszen eredeti diplomája szerint karmester, emellett képzett zeneszerző, opera-rendező, díszlettervező is. José Cura igen sokoldalú művész, egyformán magas színvonalon képes minden területen maradandót alkotni. Mindig biztos kézzel választja a legkiválóbb zenedarabokat, legyen szó énekesi pályájáról, karmesteri feladatairól vagy színpadi rendezéseiről.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

José Cura Argentínában, Rosario városában született. A középiskola elvégzése után, 1982-ben vették fel a Rosariói Nemzeti Egyetem Művészeti Karára, ahol 1983-ban megkapta az Egyetem kórusának másodkarnagyi megbízását. Zeneszerzői és karmesteri tanulmányait a Buenos Aires-i Teatro Colón Művészeti Karán folytatta, s 1984-ben Buenos Airesbe költözött. Az egyetemi kórusban énekelt 1984-től 1988-ig, s ezekben az években érett énekhangja olyan fényes és mindenki másétól megkülönböztethető, szépséges tenorrá, mely aztán világhírűvé tette őt. Karrierje érdekében a fiatal művész 1991-ben átköltözött családjával Európába, s ekkor indult el az a páratlan sikersorozat, mely operaénekesként a legnagyobbak közé emelte. Énekesi pályafutása során José Cura megformálta az operairodalom kiemelkedő alakjait, s kiváló hangi adottságai mellett nagyszerű színészi alakításait is minden előadásban méltatták.

1999-ben kezdődött José Cura karmesteri pályafutása, mely a mai napig tart. Cura az elmúlt 20 évben olyan nagyszerű együttesekkel dolgozott együtt, mint a Londoni Szimfonikus Zenekar, a Bécsi Filharmonikusok, a Varsói Szimfonikus Zenekar, és a Magyar Nemzeti Filharmonikusok. José Cura karmesteri repertoárjában operaelőadások és zenekari művek egyaránt szerepelnek, s az elmúlt 20 év bebizonyította, hogy közönségét nemcsak énekesként, hanem a zenekari árokból, vagy a karmesteri pódiumról vezényelve is képes elvarázsolni.

2007-ben került színpadra José Cura rendezésében a *La Commedia è Finita*, mely Leoncavallo *Bajazzók* című művének élvezetes újragondolása. A Kölni Operában rendezett *Álarcosbál* előadását kísérő zajos siker után Cura számtalan felkérést kapott, így megrendezhette a Karlsruhei Operaház 2010-es megnyitójára a *Sámson és Delilát*, Nancyban Puccini *Triptichonját* valamint 2011-ben Buenos Aires-ben a *Parasztbecsületet* és a *Bajazzókat*. 2015-ben Puccini *Bohéméletét* vitte színpadra a Svéd Királyi Operában, s az előadás mind a szakmai kritikák, mind a közönség szerint a nagy múltú operaház egyik legsikeresebb előadása lett. 2016 őszén a *Turandot* a Vallon Királyi Operában került bemutatásra, s szintén nagyszerű méltatást kapott. José Cura 2017-ben Bonnban és Monte Carlóban rendezte meg Benjamin Britten operáját, a *Peter Grimes*-t. A rendezés mellett ő maga játszotta a címszerepet, s mind rendezését, mind alakítását kiváló jelzőkkel illették.

2014 óta José Curát zeneszerzőként is számon tartják a világ koncertszínpadain. 2014 novemberében Csehországban mutatták be a *Stabat Mater*t, 2015 húsvétján debütált a *Magnificat* – mindkettőt sok-sok évvel keletkezésük után hallhatta a közönség először színpadon.

2015 és 2018 között José Cura a Prágai Filharmonikusok rezidens művészeként tevékenykedett, s nevéhez kivételes sikerű előadások fűződtek. A Prágai Filharmonikusok és José Cura együttműködése keretében mutatták be 2016-ban a Magnificat és az *Ecce Homo* oratóriumokat, majd ezeket követte 2017 márciusában a *Modus* bemutatója.

José Curát 2015-ben az argentin kormány az előadóművészet terén elért kimagasló teljesítményéért a *Domingo Faustino Sarmiento* díjjal tüntette ki, 2017-ben pedig elnyerte szülővárosa, Rosario Egyetemén a *Professor Honoris Causa* címet.

José Cura rendszeres vendége a magyar színpadoknak, 2004-ben elnyerte a Veszprém város díszpolgára címet is.